Ritratt: Miguela Xuereb .td_uid_2_610a1f8e841cc_rand.td-a-rec-img{text-align:left}.td_uid_2_610a1f8e841cc_rand.td-a-rec-img img{margin:0 auto 0 0} Fuq il-paġna ta' Wikipedia, il-Ministru Edward Zammit Lewis jiddeskrivi lilu nnifsu bħala "wieħed mill-ftit Ministri teknokratiċi li għandna f'pajjiżna". Ma jiddeskrivix lilu nnifsu kif iddeskriva lil-Laburisti li vvotawlu. Ma jridhiex ta' Ġaħan, Edward Zammit Lewis. Edward Zammit Lewis iridha wkoll tal-ħabib ta' Yorgen Fenech. Il-biraħtlula, meta kkonfrontat mill-ġurnalisti, qalilhom li ma kienx xi sigriet li hu u Yorgen Fenech kienu ħbieb. Sfortunatament għal Edward Zammit Lewis, lanqas il-messaġġi li kien jibgħatlu bil-WhatsApp m'għadhom sigriet! Illum kulħadd jaf li lil Yorgen Fenech kien jiddeskrivilu lil-Laburisti li jivvotawlu bħala 'Ġaħan'. Ilbieraħ, aħna ta' Repubblika, ħadnielu l-bieb ta' Ġaħan quddiem il-Ministeru. Ħadnihulu biex la jispiċċa mill-kariga jieħdu miegħu u jżommu b'tifkira. Biex forsi jitgħallem xi ħaġa, fuq il-bieb ta' Ġaħan ktibnielu "Aħjar Ġaħan milli lagħaqi tal-kriminali". "Political competence zero" Illum kulħadd jaf ukoll kif Zammit Lewis iddeskriva lil sħabu l-Ministri. Aħna naqblu miegħu fuq din. U se nżidu xi ħaġa: jekk Robert Abela ma jkeċċihx minnufih, l-apoloġija li għamel il-ġimgħa l-oħra ma tkunx għajr 'pożi'; jekk Robert Abela ma jkeċċihx immedjatament juri li l-'political competence' tiegħu hija tassew 'zero'. Nistennew u naraw jekk Robert Abela jtihx raġun jew le lil Zammit Lewis. Nistennew u naraw jekk Robert Abela, bħalu, jistmax lin-nies ta' 'Ġaħan' u jħallih f'postu, jew jagħmilx dak li hu ovvju li għandu jagħmel. Lagħaqi tal-kriminali miljunarji Illum kulħadd jaf ukoll li lil Yorgen Fenech kien jgħidlu kemm iħossu kburi li jafu. U kulħadd jaf ukoll li dan il-kliem kollu li kkwotajt, Zammit Lewis kitibulu wara li sar magħruf li Yorgen Fenech kien is-sid tal-kumpanija sigrieta 17 Black. Zammit Lewis kien jaf fiex inhu mdaħħal Yorgen Fenech u xorta nfexx jilagħqu. Lil-Laburist issejjaħlu 'Ġaħan' u mbagħad joħroġ ilsien daqsiex biex jilgħaq lill-kriminal miljunarju. Lil Edward Zammit Lewis nistaqsih: Kif wara li ħareġ dan kollu għadek Ministru? Kif għadek ma tlaqtx 'il barra minn jeddek? Kif ma tistħix meta tiġi wiċċ'imb'wiċċ mal-Laburisti li insultajt biex tintgħoġob mal-kriminali miljunarji? Kif għadek ma qbadtx il-bieb, irbattu ma' dahrek u ġbidtu warajk bħalma għamel Ġaħan? Kif għadek ma sparixxejtx darba għall-dejjem mill-ħajja pubblika? Jieħdu gost li ma ssirx ġustizzja Illum kulħadd jaf ukoll li meta Simon Busuttil kien qed jiġġieled fil-Qrati biex tibda investigazzjoni fuq 17 Black, Edward Zammit Lewis, flimkien ma' Robert Abela, marru jifirħu quddiem il-kameras tat-televixin għax il-Qorti rrifjutat li tibda investigazzjoni. Donnu anke dwar din l-istorja, hemm aktar xi nsiru nafu. Però llum nafu b'ċertezza li wara dik il-konferenza stampa, Edward Zammit Lewis qagħad iżeblah lil Simon Busuttil ma' Yorgen Fenech. Il-Ministru tal-Ġustizzja tagħna minflok fittex il-ġustizzja qagħad jippulċinella ma' Yorgen Fenech u jifraħ għax mhux se jkun hemm investigazzjoni; għax mhix ser issir ġustizzja. X'ma jkunx ħabib tiegħu, Yorgen Fenech! Yorgen Fenech mhux wieħed minn dawk li ssejħilhom 'Ġaħan'. Yorgen Fenech jaf jagħżilhom il-ħbieb fil-kurituri tal-poter. Fenech kellu ħafna ħbieb fil-Labour Fil-fatt, kellu ħafna ħbieb fil-Gvern Laburista dan Yorgen Fenech. Kien ħabib kbir ta' Keith Schembri; Kien jagħti r-rigali u l-eluf ta' ewro cash lil Rosianne Cutajar; Kien ikun mistieden il-Girgenti għall-festin privat tal-Prim Ministru Joseph Muscat … u lil Joseph Muscat tant iqisu b'ħabib kbir li kien jagħtih rigali jiswew iktar minn kemm jaqla' ħaddiem f'sena sħiħa. Kien iħobbhom tassew lill-ħbieb li għandu fil-Labour dan Yorgen Fenech! Tant kien iħobbhom li l-kumpanija tiegħu 17 Black tissemma f'email ta' Nexia BT li se tkun qed tħallas lil Keith Schembri u lil Konrad Mizzi ħamest elef ewro kuljum. U meta sar jaf b'dan l-iskandlu x'għamel il-Ministru tal-Ġustizzja ta' pajjiżna? Għamel eżatt bil-maqlub ta' dak li hu mistenni minn xi ħadd denju li jokkupa din il-kariga. Edward Zammit Lewis qagħad jibgħat bil-Whatsapp lil Yorgen Fenech. Qagħad jgħidlu kemm hu kburi bih. Qagħad jibgħatlu l-messaġġi jgħaddi biż-żmien li min qed ifittex ġustizzja. Għalhekk erġajna pprotestajna lbieraħ: għax kif jista' pajjiżna jibda jwettaq ġustizzja? … kif jista' pajjiżna jibda jkollu governanza tajba? … jekk il-Ministru tal-Ġustizzja u l-Governanza jkun dan it-tip ta' persuna … raġel li joqgħod jinnamra fuq il-mowbajl ma' min għadu kif inqabad li hu s-sid tal-kumpanija 17 Black … raġel li joqgħod jiżżeblah b'min jinsisti għall-ġustizzja … raġel li jifraħ meta l-ġustizzja titwaqqaf milli ssir … lagħaqi tal-kriminali. Kif jista' jkun nimxu 'l quddiem b'dawn in-nies fit-tmun tal-poter? Abela għandu jurina li l-apoloġija ma kinetx biss 'pożi' Il-ġimgħa l-oħra, il-Prim Ministru Robert Abela ddikjara solennement li se jkun qed iwettaq ir-rakkomandazzjonijiet tal-inkjesta pubblika dwar l-assassinju ta' Daphne Caruana Galizia. Issa l-Prim Ministru jrid jurina li dan id-diskors ma kienx biss 'pożi'. Issa l-Prim Ministru jrid jurina li tassew irid ibiddel ir-rotta. Ibda biex, nistieden lill-Prim Ministru jistqarr fuq ix-xandir – imur fuq il-PBS u fuq is-Super One – u jqerr mal-poplu Malti u Għawdxi kollu. Jgħidilhom lil-Laburisti, lin-Nazzjonalisti u lill-kumpament … jgħidilhom li hu jagħmel tiegħu dak li tgħid l-inkjesta pubblika … jgħidilhom – kif stabbilit mill-inkjesta pubblika – li Daphne Caruana Galizia hija eroj … jgħidilhom li Daphne Caruana Galizia nqatlet minħabba l-korruzzjoni li nfena biha Gvern Laburista. Ħallik mill-pożi, Sur Prim Ministru. Ġib ruħek ta' adult. Erfagħha tassew ir-responsabbiltà, u erfagħha kollha. Aħna lill-Prim Minisistru ngħidulu bla tlaqlieq: aħna m'aħniex se naċċettaw deċiżjonijiet nofs kedda. Ma jiswew xejn il-laqgħat u d-diskorsi fuq l-għaqda nazzjonali, jekk nibqgħu b'nies fit-tmexxija li nstab minn inkjesta indipendenti li għandhom responsabbiltà fl-assassinju ta' ġurnalista. Aħna m'aħna qatt se ningħaqdu ma' min għandu jdejh imċappsin bid-demm. Għadek m'għamilt xejn fuq l-inkjesta, Prim Ministru Prim Ministru, issa ilna minn nhar il-Ħamis ngħidulek tibgħat sinjal. U sal-lum – l-Erbgħa filgħodu – għadek m'għamilt xejn. Bejn l-interess nazzjonali – bejn Malta – u dawk misjuba ħatja mill-inkjesta għadek ma wrejtniex bil-fatti li se tagħmel l-għażliet it-tajba. Ilbieraħ morna quddiem il-Ministeru tal-Ġustizzja u għednielek tkeċċi minnufih lil Edward Zammit Lewis. Kien imissek keċċejtu ferm qabel ma pprotestajna aħna. Issa jekk dan tibqa' ma tagħmlux, aħna se nifhmu li int m'intix aħjar minn ta' qablek. Aħna se nifhmu li qed tiġi taqa' u tqum mill-konklużjonijiet tal-inkjesta pubblika. Aħna se nifhmu li l-vera Prim Ministru ta' dal-pajjiż mhuwiex inti, imma xi ħadd li minn wara l-kwinti qed jiġbidlek l-ispag. Id-dinja qed tħares lejna U dan kollu, Sur Prim Ministru, se tkun qed tarah u tifhmu anke l-kumpament tad-dinja: dawk il-pajjiżi li minħabba l-imġiba tal-Gvern Laburista poġġewna fuq il-lista l-griża … dawk il-pajjiżi li jeħtieġ nirbħu l-fiduċja tagħhom biex jinvestu f'Malta tagħna … dawk il-pajjiżi li d-deċiżjonijiet li jieħdu dwarna jaffettwaw eluf ta' impjiegi f'pajjiżna … jaffettwaw l-għajxien ta' eluf ta' familji Maltin u Għawdxin. Prim Ministru, xbajna b'nies fil-poter li minflok jiddefendu l-ħaddiema, minflok jipproteġu l-poplu tagħna, minflok ipoġġu lil Malta l-ewwel u qabel kollox, jagħżlu li jkunu ħaġa waħda mal-kriminali jew ma dawk li jinnamraw magħhom jew jilgħaquhom. Xbajna b'politiċi jittrattawna ta' Ġaħan Xbajna b'politiċi li jittrattawna ta' Ġaħan. Xbajna b'politiċi jitħabbu mal-qarnita mafjuża u jibqgħu f'posthom qisu ma ġara xejn. Aħna nemmnu li pajjiżna jixraqlu aħjar. Aħna jixirqilna aħjar. Allura, post Edward Zammit Lewis mhuwiex fil-kabinett tiegħek, Prim Ministru. Bl-istess mod, post Rosianne Cutajar mhuwiex fil-Grupp Parlamentari tiegħek, Prim Ministru. Kif post Konrad Mizzi mhuwiex fuq is-siġġijiet tal-Parlament. U fuq kollox, post Joseph Muscat mhuwiex fil-Partit Laburista. Prim Ministru, aħna ma bżajniex ninżlu fit-toroq biex inkeċċu lil Joseph Muscat. Ma bżajniex għax hekk kien bżonn għal pajjiżna. Int għandek tagħmel l-istess. Tibqax tibża' minn Joseph Muscat. Keċċih illum qabel għada. Ġib lil Malta qabel Muscat. Id-dinja qed tħares lejna. Il-futur tagħna lkoll jiddependi fuq dak li se tagħmel int f'dawn il-ġranet. Pajjiżna ma jiflaħx jistenna aktar. Aħna ma rridux iktar kliem fieraħ la mingħandek u lanqas mingħand ħadd, inkluż mingħand il-Kummissarju tal-Pulizija Angelo Gafà. Irridu l-prosekuzzjonijiet fil-Qrati Kull messaġġ li naqraw fil-media; kull xhieda li nisimgħu fil-Qorti; kull inkjesta li tingħalaq; kull rapport tal-FIAU li jinkiteb … dawn kollha jkunu f'idejn il-Kummissarju tal-Pulizija ferm qabel jaslu għandna. Minkejja dan, sal-lum, il-Kummissarju tal-Pulizija magħżul minn Robert Abela għadu ma ressaq lil ħadd il-Qorti fuq il-korruzzjoni li seħħet fi żmien u bil-protezzjoni ta' Joseph Muscat. Għadu ma ressaq lil ħadd dwar 17 Black. Għadu ma ressaq lil ħadd b'rabta mal-Bank Pilatus. Għadu ma ressaq lil ħadd b'rabta mal-Panama Papers. Għadu ma ressaq lil ħadd dwar l-iskandlu tal-Montenegro. Għadu ma ressaq ebda uffiċċjal tal-Korp li tħabbeb u għadda l-informazzjoni sigrieta u sensittiva lill-kriminali. Għadu lanqas ressaq lil John Dalli, li hu stess kien qal li għandu każ kontrih. X'qed jistenna l-Kummissarju? Li l-każ ikun preskritt? Is-sospensjoni ta' Abdilla tard wisq u ftit wisq Ilbieraħ ħarġet l-aħbar li Angelo Gafà issospenda lill-Assistent Kummissarju Ian Abdilla … dan il-polizjott li meta waslulu r-rapporti tal-FIAU fuq Keith Schembri u Konrad Mizzi ħallihom fuq xkaffa jew f'kexxun u m'għamel xejn dwarhom; dan il-polizjott li minflok arresta lil Keith Schembri, minflok issekwestralu kull mowbajl u kull laptop li għandu, mar jiltaqa' miegħu Kastilja; dan il-polizjott li meta waslitlu l-informazzjoni fuq 17 Black, minflok arresta u interroga lil Yorgen Fenech fid-Depot, kien beħsiebu jmur ikellmu bil-kwiet Portomaso. Imma lanqas hekk m'għamel! Għax miskin Yorgen Fenech bagħat jgħidlu li ma jiflaħx! U tafu ma' min bagħat jgħidlu? Mal-polizjott ħabib tiegħu Silvio Valletta. Lil dawn iż-żewġ polizjotti minflok tefgħuhom 'l barra kif ilna ngħidulhom aħna, ħallewhom f'idejhom l-iktar każijiet kbar. Lil Silvio Valletta tawh l-investigazzjoni tal-assassinju ta' Daphne Caruana Galizia u lil Ian Abdilla ħallewlu f'idejh il-Panama Papers u l-inkejsta Egrant … biex żgur ma jsibu xejn … biex il-Mafja mmexxija minn Kastilja tkun moħħha mistrieħ li l-ġustizzja qatt mhi se tħabbat fuq biebha. Angelo Gafà issa ilu sena Kummissarju tal-Pulizija. Aħna ilna mill-ewwel ġurnata ngħidulu jkeċċi lil Ian Abdilla. Iżda minflok keċċieh, ftit xhur ilu, lil Ian Abdilla tah medalja! Sur Kummissarju, illum li ġejt fi kliema u kellek bilfors tieħu passi fuq Ian Abdilla, tistenniex li se ngħidulek prosit. Tistenniex li se ntuk xi medalja kif tajt int lil Ian Abdilla. Kulma għamilt illum, Sur Kummissarju, huwa li kkonfermajtilna kemm aħna għandna raġun. U għal darb'oħra kkonfermajtilna li qiegħed tkaxkar saqajk mal-korrotti li fnew lil pajjiżna u li minħabba fihom inqatlet Daphne Caruana Galizia. Ara taħseb, Sur Kummissarju, li aħna se nċapċpulek għax tissospendi lil xi ħadd. Aħna rridu naraw lil dawn in-nies kollha mressqa l-Qorti … kollha kemm huma … mhux il-ħut iż-żgħar biss … irridu x-sharks iwieġbu t'għemilhom fil-Qrati … irridu l-prosekuzzjonijiet. Kif se tikkonvinċihom ineħħuna mil-lista l-griża? U hawn, nerġa' ndur fuq il-Prim Ministru u nsaqsih: Prim Ministru, x'se tgħidilhom lill-pajjiżi l-oħra meta jistaqsuk x'qed jiġri dwar il-prosekuzzjonijiet biex joħorġuna mil-lista l-griża? Se tgħidilhom li l-Korp tal-pulizija għandu Kummissarju iktar gustuż? Se tgħidilhom li għandna Kummissarju jaf jitkellem b'Ingliż aħjar? Se tgħidilhom li l-korp għandu paġna tal-Facebook isbaħ u iktar aġġornata? Se tgħidilhom li Silvio Valletta m'għadux isefer ma' Yorgen Fenech? Se tgħidilhom li Ian Abdilla jinsab sospiż u qed jieħu nofs paga? Hekk se tikkonvinċihom joħrorġuna mil-lista l-griża, Prim Ministru? Aħna neżiġu azzjoni. Aħna neżiġu azzjoni deċiżiva. Aħna neżiġu azzjoni deċiżiva fl-immedjat … illum qabel għada … issa u mhux imbagħad. U dan qed neżiġuh għax inħobbu lil pajjiżna u lill-poplu tiegħu. Jekk tisma' biss bil-protesti, se jkollok il-protesti Għalhekk, Prim Ministru, se ntennilek il-messaġġ tagħna: Jekk inti, bħal ta' qablek, tisma' biss bil-protesti fit-toroq, se jkollok il-protesti fit-toroq. Għal pajjiżna se nkunu qed nipprotestaw kemm hemm bżonn u fejn hemm bżonn. Ngħidlek ukoll li l-Maltin mhumiex kollha kif jiddeskrivihom Zammit Lewis. Aħna m'aħniex 'Ġaħan'. Aħna nagħrfuh lil min jipprova jgħaddina biż-żmien. U nagħmlu iktar minn hekk … aħna ma nħallu lil ħadd jgħaddina biż-żmien. Dan il-blogg huwa addattat mid-diskors li sar minn Dr Robert Aquilina, President ta' Repubblika, waqt konferenza stampa u protesta li saret quddiem il-Ministeru għall-Ġustizzja u l-Governanza fil-Belt Valletta lbieraħ, it-3 ta' Awwissu 2021 . .td_uid_3_610a1f8e843fa_rand.td-a-rec-img{text-align:left}.td_uid_3_610a1f8e843fa_rand.td-a-rec-img img{margin:0 auto 0 0}